Fredag formiddag skete et større udslip af eddikesyre fra flere tanke i Frøslev på Mors. Det fik politiet til at bede alle i området omkring  Elsøvej 219, hvor udslippet skete, om at holde sig indendøre, lukke døre og vinduer og slukke for eventuel ventilation. - Der er en lastbil, hvor der palletanke på, hvor der er gået hul på to tusind liter tanke, og det er formentlig eddikesyre. Der er umiddelbart ingen personskader, fortæller vagtchefen, lød det fra vagtchef Midt- og Vestjyllands Politi, Ole Vanghøj til TV MIDTVEST. Vej blev spærret Elsøvej var spærret i begge retninger en times tid, mens myndighederne arbejdede på stedet, og der var meldinger om kraftig lugt. På Twitter oplyste politiet: - Lugtgenerne er ikke farlige, men strækker sig muligvis helt til Nykøbing. Politiet forventer, at lugtgenerne vil fortsætte et stykke tid endnu, og opfordrer borgerne i området om at kontakte egen læge, hvis der opleves ubehag i forbindelse med det. Området, der nu er forurenet med eddikesyren, er begrænset til industrigrunden, hvor udslippet skete.

Referat:
Midt- og Vestjyllands Politi opfordrede fredag formiddag folk på Mors til at blive indenfor. Nu er afspærring ophævet.